In hierdie reeks word soms na 'n bron verwys, maar aan die einde sal al die bronne in 'n lys aangedui word. Nietemin, by verre na is die meeste denke wat in die boek/reeks vervat is, die verstandswerking van die skrywer omdat dit op vaste wetenskaplike beginsels en ervaring gegrond is wat op geen manier wegberedeneer kan word nie. Dit is soos die dae van die week wat op mekaar volg sonder dat iemand dit in twyfel kan trek.
'n Skuilnaam is 'n uitgedinkte beskermingsnaam wat 'n skrywer gebruik om sy insigte en werk bekend te stel.
'n Skrywersnaam word gebruik om ongewenste aandag van die skrywer af weg te hou en 'n duidelike skeiding tussen die werk en sy persoon te bewerkstellig. Die wesenlike is immers die werklikheid in die skryfwerk of samevoeging. Sodoende word 'n bepaalde skrywer se identiteit verbloem sodat die leser die besonderhede regverdig en onbevange kan beoordeel.
'n Moontlikheid, meer 'n waarskynlikheid wat te voorsien is, is dat 'n vyandiggesinde sy bes gaan probeer om die samesteller se eie naam vas te stel, openbaar te maak en hom persoonlik te beswadder. Beskaafde en welopgevoede mense stel altyd hulle eie denke op 'n opbouende manier sonder om afbrekend te wees. 'n Baba kan die pragtigste fyn blommetjie wat die tuinier weke lank met groot sorg vertroetel het, binne 'n oogwenk vernietig. Behalwe vir die onetiese, is dit ook oorskryding van vryheid van spraak.